OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

S pogodbenicami so bila po posvetovanju s posebnim odborom, ki ga je imenoval Svet, izvedena tri pogajalska srečanja. Ob vsakem srečanju so bili predstavniki držav članic vabljeni, da se ga udeležijo kot strokovnjaki.

Na srečanju dne 10. novembra 2017 so se prisotne pogodbenice dogovorile o stalni in končni različici besedila, potem ko so na srečanju sprejele nekatere spremembe. Iz vzhodne in jugovzhodne Evrope so bile prisotne tri pogodbenice (Črna gora, Moldavija in Ukrajina). Poleg tega je ena pogodbenica (Albanija) predhodno pisno izrazila svoje strinjanje z besedilom. Dogovorjeno je bilo obdobje podpisovanja.

Linijski in posebni linijski mednarodni avtobusni prevoz potnikov sta pomembna sektorja, ki evropskim državljanom zagotavljata mobilnost ob ugodni cenovni strukturi. Njun nadaljnji razvoj zunaj EU bi v enaki meri koristil državljanom EU, tujim turistom, turistični industriji in evropskim regijam. Navedeni razvoj ovirajo razlike v dvostranskih sporazumih med državami članicami in tretjimi državami, zaradi česar je postopek izdaje dovoljenj in opravljanja mednarodnih linijskih in posebnih linijskih prevozov okoren. To je najbolj očitno pri dolgih mednarodnih linijskih prevozih, pri katerih se prečka več držav.

Kot je navedeno v osnutku Protokola, bi moral biti dostop na trg linijskih in posebnih linijskih prevozov omogočen prek enotnega postopka izdaje dovoljenj, ob upoštevanju pravnega reda EU na področju cestnega potniškega prometa, vključno z varnostjo v cestnem prometu, tehničnimi določbami, kvalifikacijami voznikov, socialnimi pravili, pravicami potnikov, okoljem in dovoljenji za opravljanje dejavnosti.

Sporazum Interbus bo še naprej veljal nespremenjen glede mednarodnih občasnih avtobusnih prevozov potnikov.

Protokol zajema le določbe, ki so potrebne za razširitev Sporazuma Interbus na mednarodne linijske in posebne linijske avtobusne prevoze potnikov (na podlagi dovoljenja). Z njim se ne spremenijo niti ponovijo skupna pravila, temveč se nanaša na temeljne določbe Sporazuma Interbus. Navedena okoliščina in dejstvo, da lahko pogodbenica podpiše Protokol in ga ratificira ali pristopi k njemu šele po podpisu Sporazuma Interbus in pristopu k njemu ali po njegovi ratifikaciji, bosta zagotovila, da bodo pogodbenice ob podpisu in ratifikaciji Protokola ali ob pristopu k njemu sprejele in uporabljale pravila iz Sporazuma Interbus.

Poleg Evropske unije so pogodbenice Sporazuma Interbus tudi Republika Albanija, Bosna in Hercegovina, nekdanja jugoslovanska republika Makedonija, Moldavija, Črna gora, Turčija in Ukrajina, ki lahko podpišejo in ratificirajo Protokol oziroma pristopijo k njemu.

Upoštevane so bile izkušnje iz sedanjih sporazumov o cestnem prevozu, na primer na podlagi partnerstev med prevozniki, s sedežem na ozemlju, prek katere potekajo prevozi.

Pod nekaterimi pogoji se pogodbenica ali država članica Evropske unije lahko brez razlikovanja odloči, da bodo za vse linijske in posebne linijske cestne prevoze potnikov, pri katerih je odhodni ali namembni kraj na njenem ozemlju, veljali partnerski sporazumi med prevozniki iz odhodnega ali namembnega kraja navedenih linijskih ali posebnih linijskih prevozov.